Pielikums

Talsu novada pašvaldības domes

31.08.2023. lēmumam Nr. 339

Talsu novada pašvaldības Ētikas kodekss

# I. Vispārīgie noteikumi

1. Ētikas kodeksa mērķis ir noteikt pašvaldības domes priekšsēdētāja, priekšsēdētāja vietnieku, deputātu un pašvaldības administrācijas (izpilddirektora, izpilddirektora vietnieku, iestāžu, domes izveidotu institūciju) darbinieku (visi iepriekš minētie turpmāk – darbinieki) profesionālās ētikas pamatprincipus un uzvedības standartus, kas jāievēro attieksmē pret darbu, savstarpējā saskarsmē, kā arī attiecībās ar citām institūcijām un sabiedrību.
2. Ētikas kodekss ir pašvaldības darba organizācijas sastāvdaļa. Tas ir vienlīdz saistošs visiem pašvaldības darbiniekiem.
3. Situācijās, kas nav minētas šajā kodeksā, darbinieks rīkojas saskaņā ar sabiedrībā pieņemtajām vispārējām uzvedības un morāles normām.

# II. Darbinieku profesionālās ētikas pamatprincipi

1. Darbinieka rīcība saskan ar vispārējām ētikas vērtībām un principiem, atbilst normatīvo aktu prasībām.
2. Darbinieks savus pienākumus veic:
	1. objektīvi un taisnīgi. Veicot savus amata pienākumus, izsakot savu viedokli, un savas kompetences ietvaros pieņemot lēmumus, darbinieks balstās uz pārbaudītu informāciju un objektīviem faktiem, to godīgu interpretāciju un argumentāciju, neizrādot labvēlību vai sniedzot nepamatotas privilēģijas kādai no personām. Darbinieks ir paškritisks – ja kļūdījies, atzīst savas kļūdas, cenšas tās labot, atvainojas par neētisku rīcību, ja tādu pieļāvis;
	2. godprātīgi, neizmantojot savas amata priekšrocības un varu personīgā labuma gūšanai sev vai citai personai, norobežojoties no personīgajām interesēm, atsevišķu personu un šauru ekonomisko grupu interesēm, kuras ir pretrunā ar vietējās sabiedrības kopīgo labumu;
	3. mērķtiecīgi, izmantojot savas zināšanas, iemaņas, prasmes, darba pieredzi, lai sasniegtu pēc iespējas kvalitatīvāku darba rezultātu, kā arī izrādot pašiniciatīvu un izsakot priekšlikumus pašvaldības darba pilnveidošanai;
	4. ar augstu atbildību par savu darbu pašvaldībā un pret ikvienu, kurš vēršas pie darbinieka;
	5. ievērojot atklātību pret sabiedrību. Darbinieks neatbalsta prettiesisku rīcību, nepieļauj šādas rīcības slēpšanu, uztur pastāvīgu un atklātu saikni ar sabiedrību, pēc iespējas arī tiekas ar pašvaldības iedzīvotājiem.
	6. neizmantojot iegūto konfidenciālo informāciju savās privātajās vai citu personu privātajās interesēs, neizpaužot šo informāciju prettiesiskā veidā;

# III. Darbinieka uzvedības pamatprincipi

1. Saskarsmē ar iedzīvotājiem, valsts un pašvaldību amatpersonām, kā arī citām personām darbinieks izturas ar cieņu, apzinoties viņu tiesības un pienākumus, respektējot citu uzskatus un intereses. Darbinieks ir laipns un pieklājīgs, nelieto aizskarošus, apvainojošus izteicienus, neaizskar personas godu un nepazemo viņu, neizturas ciniski pret viņa vēlmēm un vajadzībām, uzskatiem un pārliecību.
2. Darbinieks izvairās no augstprātīgas un autoritāras rīcības, uzklausa citu viedokli, izvērtē iespējas to izmantot sabiedrības interesēs, ievēro demokrātijas normas un koleģialitātes principus.
3. Darbinieks kopj savu runas un valsts valodas prasmi, nelieto tādus izteikumus un neatbalsta tādu rīcību, ko var uztvert kā aicinājumu uz pretlikumīgu rīcību.
4. Pildīt amata pienākumus darbinieks ierodas darba videi piemērotā apģērbā un pienācīgā izskatā.
5. Ārpus darba laika darbinieks izvēlas tādu uzvedības stilu, kas sabiedrībā nerada šaubas par viņa spējām godprātīgi veikt savus amata pienākumus.

**IV. Darbinieku atbildība**

1. Darbinieks uzņemas morālu atbildību par šī Ētikas kodeksa prasību izpildi.
2. Darbinieka atbildība ir individuāla un atbilstoša viņa rīcībai, darbībai un paša pieņemtajiem lēmumiem; koleģiāli pieņemtajos lēmumos tiek izvērtēta katra darbinieka, kurš ir piedalījies lēmuma pieņemšanā, individuālā atbildība.
3. Darbiniekam par Ētikas kodeksa pārkāpumiem sodu var nepiemērot, vai var tikt piemēroti šādi sodi:
	1. rājiens;
	2. piezīme.

# V. Ētikas kodeksa normu pārkāpumu izskatīšana

1. Dome izveido Ētikas komisiju Deputātu, izpilddirektora, izpilddirektora vietnieku rīcības izvērtēšanai, kuras sastāvu un nolikumu apstiprina Dome.
2. Pašvaldības izpilddirektors ar rīkojumu izveido Ētikas komisiju Darbinieku rīcības izvērtēšanai, kuras nolikumu apstiprina ar rīkojumu. Ētikas komisija izskata sūdzības un iesniegumus par pašvaldības darbinieku pieļautajiem Ētikas kodeksa un sabiedrībā pieņemto uzvedības normu pārkāpumiem.

Domes priekšsēdētāja E. Kārkliņa